Ontvries die eier, nie heeltemal nie, net genoeg dat jy ‘n 5/0 – 7/0 langsteel hoek deur beide die dop EN kuiken kan druk, totdat die hoekpunt uitkom. Kap nou die dop liggies, dat hy net ordentlik bars en gooi in die water. Dis ons namaak van ‘n voël se eier, wat uit die nes, in die water val. Met die ontdooi van die eier gaan lê die gekraakte dop rondom die kuiken met die bloederige nageboorte wat uitlek en baber roep. Dodelik!
Die meerderheid hengelaars gooi ‘n baber stok doer eenkant in die water en hoop vir die beste. Per ongeluk swem die skool babers by hul aas verby en hul vang een. Die res van die skool swem voort want daar is niks wat hul in die omgewing hou nie. Weer word aas aangesit, ingegooi en gehoop vir die beste. Maar, met doelgemaakte baber voer kan jy die skool na jou aas lok, in die omgewing hou, en gevolglik meer en vinniger babers vang, as daarsonder. Om die waarheid te sê, as jy reg voer sal jy oorwegend meer, en groter, babers vang as wat jy karp kan vang.